รัฐบาลไทย-ข่าวทำเนียบรัฐบาล-"ปลุกพลังมหาดไทยใสสะอาดต่อต้านการทุจริต" รองปลัดฯ มหาดไทย เปิดกิจกรรมทบทวนการประเมินความเสี่ยงการทุจริตกระทรวงมหาดไทย
วันอาทิตย์ที่ 23 เมษายน 2566
22/04/2566
"ปลุกพลังมหาดไทยใสสะอาดต่อต้านการทุจริต" รองปลัดฯ มหาดไทย เปิดกิจกรรมทบทวนการประเมินความเสี่ยงการทุจริตกระทรวงมหาดไทย
"ปลุกพลังมหาดไทยใสสะอาดต่อต้านการทุจริต" รองปลัด มท. เปิดกิจกรรมทบทวนการประเมินความเสี่ยงการทุจริตกระทรวงมหาดไทย เน้นย้ํา สร้างความรู้ความเข้าใจทุกภาคส่วนเป็นภาคีประเมินความเสี่ยงและต่อต้านการทุจริตเพื่อประเทศชาติมั่นคง ประชาชนมีความสุขอย่างยั่งยืน
เมื่อวันที่ 21 เม.ย. 66 เวลา 09.00 น. ณ ห้องประชุมราชบพิธ ชั้น 5 อาคารดํารงราชานุสรณ์ กระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย มอบหมายให้ นายสมคิด จันทมฤก รองปลัดกระทรวงมหาดไทย เป็นประธานในพิธีเปิดโครงการสัมมนาเชิงปฏิบัติการขับเคลื่อนภารกิจด้านการป้องกัน ปราบปรามการทุจริตและประพฤติมิชอบ ประจําปีงบประมาณ พ.ศ. 2566 กิจกรรมการขับเคลื่อนการประเมินความเสี่ยงการทุจริตของหน่วยงานที่สังกัดกระทรวงมหาดไทย ประจําปีงบประมาณ พ.ศ. 2566 หัวข้อ “การทบทวนความรู้ความเข้าใจเกี่ยวกับการประเมินความเสี่ยง การทุจริตและการจัดทําแผนบริหารความเสี่ยงการทุจริต” โดยมี นางสาวภัทรีพันธุ์ พัดใส ผู้อํานวยการศูนย์ปฏิบัติการต่อต้านการทุจริต กระทรวงมหาดไทย ข้าราชการและเจ้าหน้าที่หน่วยงานในสังกัดสํานักงานปลัดกระทรวงมหาดไทย ส่วนราชการระดับกรม หน่วยงานรัฐวิสาหกิจ ในสังกัดกระทรวงมหาดไทย กรุงเทพมหานคร และสํานักงานกองทุนจัดรูปที่ดินเพื่อพัฒนาพื้นที่ ที่รับผิดชอบการจัดทําแผนบริหารความเสี่ยงการทุจริต ร่วมรับฟัง พร้อมทั้งมีการถ่ายทอดสดผ่านระบบวีดิทัศน์ทางไกล (VCS) ไปยังจังหวัดทุกจังหวัด และเมืองพัทยา ได้รับเกียรติจาก อาจารย์ฉวีวรรณ นิลวงศ์ ผู้เชี่ยวชาญสํานักงานคณะกรรมการป้องกันและปราบปรามการทุจริตในภาครัฐ (ป.ป.ท.) เป็นวิทยากรบรรยาย
นายสมคิด จันทมฤก รองปลัดกระทรวงมหาดไทย กล่าวว่า ปัญหาการทุจริตเป็นปัญหาที่ส่งผลกระทบต่อประเทศชาติและระบบราชการมายาวนาน โดยมีรูปแบบของการทุจริตที่มีความหลากหลายยิ่งขึ้น กระทรวงมหาดไทยได้ตระหนักถึงความสําคัญของปัญหาดังกล่าว อีกทั้งในการประเมินคุณธรรมและความโปร่งใสในการดําเนินงานของหน่วยงานภาครัฐ (ITA) ประจําปีงบประมาณ พ.ศ. 2566 ได้กําหนดให้หน่วยงานดําเนินการเปิดเผยการประเมินความเสี่ยง และการดําเนินการเพื่อจัดการความเสี่ยงทุจริตและประพฤติมิชอบ ซึ่งเป็นการวางระบบในการป้องกัน และป้องปรามการทุจริตประพฤติมิชอบที่จะเกิดขึ้นในหน่วยงาน ด้วยการประเมินความเสี่ยงต่อการทุจริตประพฤติมิชอบ และกําหนดมาตรการ ระบบ หรือแนวทางในการบริหารจัดการความเสี่ยงของการดําเนินงานที่อาจก่อให้เกิดการทุจริต และจัดทําเป็นแผนบริหารความเสี่ยงการทุจริตของหน่วยงาน
"กระทรวงมหาดไทยมีนโยบายที่ชัดเจนในการดําเนินงานโดยยึดหลักธรรมาภิบาล โดยเฉพาะอย่างยิ่ง "ความโปร่งใส" ซึ่งถือเป็นสิ่งที่ข้าราชการ พนักงาน เจ้าหน้าที่ทุกคน ทุกหน่วยงาน ต้องปฏิบัติด้วยความมุ่งมั่น และเป็นพลังในการประกาศจุดยืนและทําการต่อต้านการทุจริตทุกรูปแบบ พร้อมทั้งเสริมสร้างพลังการมีส่วนร่วมของภาคีเครือข่ายทั้ง 7 ภาคีในการเสริมสร้างการรับรู้ความเข้าใจในการประเมินความเสี่ยง การจัดการความเสี่ยง และการต่อต้านการทุจริต โดยมีช่องทางที่สามารถร้องเรียนร้องทุกข์ ผ่านศูนย์ดํารงธรรม โทร. 1567 ตลอดจนการแจ้งผ่านผู้บริหาร หรือเป็นจดหมาย ซึ่งทุกเรื่องที่แจ้งนั้นจะเป็นความลับ และดําเนินการตามกฎ ระเบียบที่เกี่ยวข้องอย่างเคร่งครัด หากพบการกระทําผิดต้องถูกลงโทษทั้งทางวินัยและอาญา ไม่มีละเว้น" รอง ปลัด มท. กล่าวเน้นย้ํา
นายสมคิด จันทมฤก รองปลัดกระทรวงมหาดไทย กล่าวเพิ่มเติมว่า สํานักงานคณะกรรมการป้องกันและปราบปรามการทุจริตในภาครัฐ (สํานักงาน ป.ป.ท.) เป็นหน่วยงานหลักในการขับเคลื่อนภารกิจด้านการประเมินความเสี่ยงต่อการทุจริตประพฤติมิชอบ ซึ่งการสัมมนาเชิงปฏิบัติการฯ ในวันนี้ ได้รับเกียรติจาก อาจารย์ฉวีวรรณ นิลวงศ์ ผู้เชี่ยวชาญจากสํานักงาน ป.ป.ท. มาเป็นวิทยากรบรรยาย จึงเป็นโอกาสที่ดีที่พี่น้องข้าราชการทั้งจากส่วนกลาง ส่วนภูมิภาค ตลอดจนองค์กรปกครองส่วนท้องถิ่น จะได้รับข้อเสนอแนะและคําแนะนําที่มีประโยชน์ใช้ในการดําเนินการระยะต่อไป และจะทําให้ทุกท่านได้เพิ่มพูนความรู้ ความเข้าใจเกี่ยวกับการประเมินความเสี่ยงต่อการทุจริตประพฤติมิชอบ มาตรการหรือแนวทางในการบริหารจัดการความเสี่ยงของการดําเนินงานที่อาจก่อให้เกิดการทุจริต รวมทั้งการกํากับ ติดตามผลการประเมินความเสี่ยงต่อการทุจริตประพฤติมิชอบของหน่วยงาน อันจะทําให้เกิดประโยชน์ต่อระบบราชการ ต่อกระทรวงมหาดไทย และพี่น้องประชาชนอย่างยั่งยืน